Dette får «æren» for årets bitcoin-rally

Flere av årets store makrohendelser kan ha bidratt til at bitcoin-kursen er nær doblet gjennom 2016.

NY PRESIDENT: Dollaren har gjort det knallsterkt i etterkant av at Donald Trump vant presidentvalget i USA. Dette kan ha bidratt til å sende bitcoins til værs. Vis mer byoutline Foto: Don Emmert AFP

Publisert: Publisert: 21. desember 2016 22:45

Kursen på kryptovalutaen bitcoin er nær doblet gjennom 2016, og bikket onsdag 800 dollar for første gang på nesten tre år.

Etter relativt jevn stigning ved inngangen til året, skjøt kursen i været på forsommeren. De siste månedene har utviklingen akselerert fra høyere nivåer.

En nøkkelfaktor kan være at bitcoins ofte ikke svinger med kapitalmarkedene.

Årsakene til oppgangen finnes dermed tilsynelatende i flere av de store makrohendelsene som har preget et aktivt 2016, og inkluderer flere historiske begivenheter.

Les også Banker forbereder seg på digital valuta: – Jeg tror dette kommer til å snu ting på hodet

Trump og dollaren



Ifølge Marketwatch er en av hovedårsakene til den siste tidens opptur den betydelige styrkelsen av dollaren.

Den amerikanske valutaen skjøt fart etter at Donald Trump vant presidentvalget i USA i november. Investorer, spesielt i Kina, skal ha benyttet seg av bitcoin som «beskyttelse» mot svekkelse av blant annet yuan.

Den kinesiske valutaen har falt over syv prosent mot amerikanske dollar siden inngangen til året.

Saken fortsetter under grafen ...

Grafen viser hvordan kinesiske yuan har svekket seg mot dollaren. Vis mer byoutline Foto: Infront

Samtidig ser det også ut til at investorer i Vesten har brukt bitcoins som «sikring» mot inflasjon og uro. Dette kan forklare oppgangen på forsommeren, som sammenfalt med britenes avstemning om fortsatt EU-medlemskap.

Bitcoins nådde da en topp få dager før selve brexit-avstemningen – en periode som var preget av risikoaversjon i markedet.

– Rallyet er vanskelig å forklare, fordi det er en rekke bidragsytende faktorer. Dette inkluderer de globale økonomiske og politiske skiftene som har skjedd, med Trump og eurosonen, der bitcoins har blitt en digital «sikring» og trygg havn, skriver CryptoCompare-sjef Charles Hayter i en epost til CNBC.

Milepæl



I tillegg til det overnevnte trekkes det i internasjonale medier frem tekniske forklaringer relatert til utvinningsprosessen bak bitcoins.

Uansett årsak, kan man imidlertid slå fast at bitcoins har nådd en slags milepæl. Hayter beskriver det som en «definitiv psykologisk barriere».

Med den siste tidens oppgang er nemlig nivåene fra begynnelsen av 2014 nådd. Det var da bitcoinhandelsplassen Mt. Gox stengte dørene, etter å ha blitt utsatt for et massivt datainnbrudd.

Dette førte til en dipp i både tilliten til valutaen og bitcoinkursen, som det altså har tatt nær tre år å hente inn.

Les også De nye kjeltringene

Les også Forsker om utvikling av nasjonal digital valuta: – Norge henger langt etter andre land

Les også Sveriges sentralbank vurderer innføring av «e-krone»

Her kan du lese mer om Bitcoin Donald Trump Digital valuta